Quines mesures ha aplicat el govern aquests quatre anys?
Del rescat financer al miracle portuguès, la legislatura que ha situat Portugal com un referent en l'àmbit europeu arriba a la fi. En aquests quatre anys, el govern socialista, amb el suport de la resta de l'esquerra parlamentària, ha posat fi a l'austeritat i ha aplicat mesures progressistes. Els partits, tanmateix, no tenen la voluntat de repetir el pacte. Les eleccions d'avui decidiran la nova relació de forces, entre uns socis que volen intervenir de manera més contundent en l'agenda política i els socialistes, que volen marcar el rumb del país tots sols. Un dels arguments més repetits pel primer ministre per demanar el vot és el temor d'una situació de blocatge similar a l'espanyola si no hi ha una majoria clara: 'Hem tingut quatre anys d'estabilitat i Espanya quatre eleccions en quatre anys; aquest no pot ser el nostre futur.' Un acord en un moment excepcional El pacte entre tota l'esquerra, per primera vegada d'ençà de la Revolució dels Clavells, només es pot entendre per unes circumstàncies molt concretes. A les darreres eleccions, la força més votada va ser Portugal al Capdavant, la coalició de la dreta encapçalada pel primer ministre Pedro Passos Coelho, a qui faltaren només nou diputats per a la majoria absoluta.
progressistes